ຊະ​ຕາ​ກຳ ຂອງແຂວງ​ອິດ​ລິບ ຈະ​ເປັນ​ຫົວ​ຂໍ້​ສຳ​ຄັນ ໃນ​ການ​ພົບ​ປະ​ສຸດຍອດ ສາມ​ຝ່າຍ 
ຊະ​ຕາ​ກຳ ຂອງແຂວງ​ອິດ​ລິບ ໃນ​ຊີ​ເຣຍ ຈະ​ເປັນ​ຫົວ​ຂໍ້​ສຳ​ຄັນ ໃນ​ການ​ພົບ​ປະ​ເຈ​ລະ​ຈ​ຈ​ຮ​ສຸດຍອດ ສາມ​ຝ່າຍ ລະ​ຫວ່າງ​ເທີ​ກີ ຣັດ​ເຊຍ ແລະ​ອີ​ຣ່ານ.
ປະທານາທິບໍດີເທີກີ ອີຣ່ານ ແລະຣັດເຊຍ ຈະພົບປະກັນທີ່ນະຄອນອັງກາຣາໃນວັນຈັນຈະມານີ້ ເພື່ອຫາລື ກ່ຽວກັບເລື້ອງຊີເຣຍ ແລະທີ່ໝັ້ນແຫ່ງສຸດທ້າຍຂອງພວກກະບົດ ໃນແຂວງອິດລິບ ກຳລັງຂອງອຳນາດການປົກຄອງຊີເຣຍພວມຂົ່ມຂູ່ທີ່ຈະທຳການໂຈມຕີຕໍ່ແຂວງອິດລິບແລະອັງກາຣາໄດ້ເຕືອນກ່ຽວກັບໄພພິບັດທາງດ້ານມະນຸດສະທຳ ການພົບປະສຸດຍອດສາມຝ່າຍ ຈະມີຂຶ້ນພາຍໃຕ້ການໃຫ້ຄວາມອຸບປະຖຳຂອງຂັ້ນຕອນອາສຕານາ ຊຶ່ງໄດ້ສ້າງຕັ້ງຂຶ້ນເພື່ອແກ້ໄຂສົງຄາມກາງເມືອງໃນຊີເຣຍ ໃນໄລຍະສອງສາມອາທິດຜ່ານມານີ້ ກຳລັງຂອງອຳນາດການປົກຄອງຊີເຣຍໄດ້ຍິງປືນໃຫຍ່ ໂຈມຕີ ພວກກະບົດໃນແຂວງອິດລິບ ສ່ວນນຶ່ງປະຊາຊົນ ທີ່ອາໄສຢູ່ໃນເຂດທີ່ຄຸ້ມຄອງຂອງພວກກະບົດ 3 ລ້ານຄົນ ພວມພາກັນຫຼົບໜີໄປຫາຊາຍແດນເທີກີ ທີ່ຢູ່ໃກ້ຄຽງ ການຫລີກລ່ຽງບໍ່ໃຫ້ເກີດວິກິດການທາງດ້ານມະນຸດສະທຳ ແມ່ນຄາດກັນວ່າຈະເປັນບູລິມະສິດຂອງປະທານາທິບໍດີເທີກີ ທ່ານຣີເຊັບ ຕາຍຢິບ ເອີດວນ ເວລາທ່ານເປັນເຈົ້າພາບຕ້ອນຮັບປະທານາທິບໍດີອີຣ່ານ ທ່ານຮາສຊານ ຣູຮານີແລະປະທານາທິບໍດີຣັດເຊຍ ທ່ານວລາດີເມຍ ປູຕິນ ສາສະດາຈານເມສຸດ ແຄຊິນຈາກມະຫາວິທະຍາໄລ Yeditepe ກ່າວວ່າ “ສະຖານະການແມ່ນຫຼໍ່ແຫຼມຫຼາຍ ໃນເຂດດັ່ງກ່າວ ຊຶ່ງມີລາຍງານວ່າ ຫຼາຍກວ່າ 5 ແສນຄົນໃນບໍລິເວນ 10 ກິໂລແມັດຫ່າງຈາກຊາຍແດນເທີກີ ນີ້ແມ່ນສະຖານະການທີ່ພວມດຳເນີນຢູ່ ແລະເປັນສະຖານະການທີ່ຮັບເອົາບໍ່ໄດ້ ”